DA Den Europæiske Unions Tidende L 322/46

KOMMISSIONENS AFGØRELSE

af 6. december 2010

om afgiftsfritagelse ved indførsel af varer, der skal uddeles gratis til eller stilles gratis til rådighed for ofrene for oversvømmelserne i Ungarn i foråret 2010

(meddelt under nummer K(2010) 8482)

(Kun den ungarske udgave er autentisk)

(2010/760/EU)

EUROPA–KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (1), særlig artikel 76,

under henvisning til den ungarske regerings anmodning af 2. juni 2010 om afgiftsfritagelse ved indførsel af varer, der er bestemt til gratis at blive stillet til rådighed for ofrene for oversvømmelserne i Ungarn i foråret 2010, og

ud fra følgende betragtninger:

(1) En oversvømmelse er en katastrofe som omhandlet i kapitel XVII, litra C, i forordning (EF) nr. 1186/2009. Det er derfor berettiget at give tilladelse til afgiftsfritagelse ved indførsel af varer, som opfylder kravene i artikel 74-80 i ovennævnte forordning (EF) nr. 1186/2009.

(2) For at holde Kommissionen passende underrettet om anvendelsen af de varer, der indføres afgiftsfrit, skal Ungarns regering meddele de foranstaltninger, der er truffet for at hindre, at disse varer anvendes på anden vis end foreskrevet.

(3) Kommissionen bør også underrettes om indførslernes omfang og art.

(4) De øvrige medlemsstater er blevet konsulteret i overensstemmelse med artikel 76 i forordning (EF) nr. 1186/2009 —

VEDTAGET DENNE AFGØRELSE:

Artikel 1

1. For varer, der af statslige organer eller af organisationer, som er godkendt af de kompetente ungarske myndigheder, indføres til overgang til fri omsætning med henblik på gratis uddeling til eller gratis tilrådighedsstillelse for ofrene for oversvømmelserne i Ungarn i foråret 2010, idet de pågældende organisationer dog bevarer ejendomsretten, indrømmes der fritagelse for importafgifter som omhandlet i artikel 2, stk. 1, litra a), i forordning (EF) nr. 1186/2009.

2. Varer, der indføres til overgang til fri omsætning af hjælpeorganisationer til dækning af deres behov i den tid, deres aktiviteter varer, omfattes ligeledes af afgiftsfritagelsen.

Artikel 2

Ungarns regering sender senest den 31. januar 2011 Kommissionen en liste over de godkendte organisationer, der er omhandlet i artikel 1, stk. 1.

Artikel 3

Ungarns regering meddeler senest den 31. januar 2011 Kommissionen alle oplysninger, opdelt efter de væsentligste varegrupper, om arten og mængderne af de forskellige varer, for hvilke der i medfør af artikel 1 er indrømmet afgiftsfritagelse.

Artikel 4

Ungarns regering underretter senest den 31. januar 2011 Kommissionen om de foranstaltninger, den træffer for at sikre, at bestemmelserne i artikel 78, 79 og 80 i forordning (EF) nr. 1186/2009 overholdes.

Artikel 5

Artikel 1 i denne afgørelse finder anvendelse på indførsler foretaget fra den 1. maj 2010 til den 31. december 2010.

Artikel 6

Denne afgørelse er rettet til Ungarn.

Udfærdiget i Bruxelles, den 6. december 2010. På Kommissionens vegne Algirdas ŠEMETA Medlem af Kommissionen

(1) EUT L 324 af 10.12.2009, s. 23.